'Onteiening sonder vergoeding sal nie in 100 jaar gebeur' - Afrika - Republikein
Tuesday, February 25th, 13:43:53
'Onteiening sonder vergoeding sal nie in 100 jaar gebeur'
Agri SA sê hy verwelkom oudpres. Kgalema Motlanthe se uitlating dat grondonteiening sonder vergoeding nooit 'n werklikheid sal word nie.
“Dit sal nie in 'n honderd jaar gebeur nie, dit kan ek julle verseker,” het die oudpresident volgens 'n berig van die SAUK verlede Vrydag op 'n eiendomsberaad in Sandton, Johannesburg, gesê.
Motlanthe was baie krities oor die parlement se reaksie op sy en 'n hoë­vlakpaneel se aanbevelings oor hoe grondhervorming moet geskied.
Hy het ook gesê hy is seker daarvan die parlementslede het nie die hoë­vlakpaneel se verslag, wat al in 2017 uitgereik is, gelees nie.
“Hulle (die parlementslede) het werksessies gehou en voorgegee hulle luister na die mense, maar ek kan u verseker teen April volgende jaar sal hulle terugkom en sê dit (die verandering van die Grondwet) is nie 'n goeie idee nie. Hulle sal 'n ompad vind.”
Hulle het daarop gewys dat korrupsie, onbevoegde amptenare, die gebrek aan oordrag van eiendomsreg en die bevoordeling van regerings­lede die grootste probleme is.